ઉત્તરાયણના બીજા દિવસે જે બન્યું તે ડૉ. તોગડિયા માટે શરમજનક છે. ડૉ. તોગડિયા ઉપર રાજસ્થાનમાં જાહેરનામાના ભંગનો સામાન્ય ગુનો નોંધાયેલો છે. રાજસ્થાન પોલીસ આવી અને તોગડિયાના ઘેરથી પાછી ફરી હતી. રાજસ્થાન પોલીસ ધારેત તો તેમને પકડી શકી હોત, પરંતુ તે ઔપચારિકતાના ભાગરૃપે સોલા પોલીસમાં નોંધ કરી પરત જતી રહી, પરંતુ ડૉ. તોગડિયાથી આ સહન ન થયું અને તેમણે નબળી સ્ક્રિપ્ટ રચી અને એન્કાઉન્ટરનો પ્રલાપ આલાપ્યો. તેઓ રસ્તા ઉપર બેભાન મળી આવ્યા અને તેમને અમદાવાદની ચંદ્રમણિ હૉસ્પિટલમાં લઈ જવામાં આવ્યા. વાસ્તવમાં આ હૉસ્પિટલના ડૉક્ટર તેમના મિત્ર છે. બીજા રાજ્યની પોલીસ મારું એન્કાઉન્ટર કરી નાખશે, મને હેરાન કરાય છે… આ શબ્દો કહેતા કહેતા આગ ઝરતી વાણીવાળા આ નેતાની આંખમાંથી ટપક-ટપક આંસુ નીકળી આવે છે. એ સાથે જ એક વીડિયો વાઇરલ થાય છે. જેમાં પ્રવીણ તોગડિયા ઘરેથી નીકળીને જેમને ઘરે રોકાયા હતા એ વિહિપના કાર્યકર્તા ઘનશ્યામભાઈ એવું કહેતા સંભળાય છે કે, ‘સરકાર સામે વાતાવરણ બનાવવાનો આ માંડ મોકો મળ્યો હતો.’